
Бокс
Мыкъуэ Алим нэхъ лъэщщ
«Псыгуэнсу» спорт комплексым щызэхэтащ КъБР-м пашэныгъэр къыщыхьыным теухуа зэхьэзэхуэ. Республикэм и боксер нэхъыфIу 80 махуищкIэ ерыщу хущIэкъуащ текIуэныгъэр зыIэрыгъэхьэным, мы гъэм мэлыжьыхьым ди лъахэм щекIуэкIыну КИФЩI-м пашэныгъэр къыщыхьынымкIэ зэпеуэм хэтыну Iэмал зрагъэгъуэтыным.
Зэхьэзэхуэр къыщызэIуахым кърихьэлIащ КъБР-м спортымрэ туризмэмкIэ и министр АфIэунэ Аслъэн, Аруан куей администрацэм и Iэтащхьэ Къанокъуэ Антемыркъан, Псыгуэнсу, Балъкъэр Ипщэ къуажэ администрацэхэм я унафэщIхэу Къанкъул Хьэчимрэ Атабиев Аслъэнрэ, «Лэгъупыкъу», «Эдельвейс» санаторэхэм я унафэщIхэу БжыкIший Сурэждинрэ Чеченов Муратрэ.
Я хьэлъагъ елъытауэ зыхэта гупхэм бжьыпэр щаубыдащ Бозиев Ислъам (Бабугент), Иуан Заур, Джыназ Къантемыр, Мэзыхьэ Резуан (Щхьэлыкъуэ), Исаратов Хьэмзэт (Тырныауз), Лэшкэн Залым, Мыкъуэ Алим, Хъром Залым (Псыгуэнсу), Ажджэрий Къантемыр (Налшык), Рэмэзан Аскэр (Урыху), Тэхъу Ислъам (Анзорей).
«ТекIуэныгъэм зэрыхуэпабгъэм папщIэ» саугъэтыр Акъул Алим лъысащ. «Техникэ нэхъыфI къызэригъэлъэгъуам папщIэ» ягъэлъэпIащ Мэзыхьэ Резуан. «КъБР-м пашэныгъэр къыщыхьынымкIэ зэпеуэм и боксер нэхъыфIу» къалъытащ Мыкъуэ Алим.
Ахъшэ саугъэтхэр иратащ Исаратов Хьэмзэт, Къазий Къантемыр, Ажджэрий Къантемыр, Мыкъуэ Алим, Иуан Заур, Башиев Магомед сымэ.
Зыгъэхьэзырар Теркъул Мартинщ.
Дзюдо
Красноярск кIуэну загъэхьэзыр
«Налшык» спорт комплексым щекIуэкIащ Кавказ Ищхъэрэ щIыналъэм дзюдомкIэ пашэныгъэр къыщыхьыным теухуа, илъэс 21-м нэс зи ныбжь щIалэхэмрэ хъыджэбзхэмрэ зыхэта зэхьэзэхуэ. Абы кърихьэлIа цIыху 300-м ящыщу 40-р Къэбэрдей-Балъкъэрым и спортсменхэрщ.
Зэхьэзэхуэр къыщызэIуахым кърихьэлIащ икIи къызэхуэсахэм псалъэ гуапэхэмкIэ зыхуагъэзащ КъБР-м спортымрэ туризмэмкIэ и министр АфIэунэ Аслъэн, Урысейм дзюдомкIэ и федерацэм и спорт унафэщI, Сидней щызэхэта Олимпиадэм жэз медаль къыщызыхьа Ларюков Анатолий, КИФЩI-м дзюдомкIэ и федерацэм и президент Бейкузаров Алик, Урысейм щIыхь зиIэ и тренер, КъБР-м дзюдомкIэ и федерацэм и Iэтащхьэ Емкъуж Мухьэмэд сымэ.
Гъатхэпэм и 12-16-хэм Красноярск щекIуэкIынущ Урысейм пашэныгъэр къыщыхьынымкIэ зэхьэзэхуэм хэтынухэр къыщыхахыну зэхьэзэхуэ. Абы я зэфIэкI щагъэлъэгъуэну Iэмал ягъуэтащ КъБР-м щекIуэкIа зэхьэзэхуэм ехъулIэныгъэхэр щызыIэрызыгъэхьа ди спортсмен ныбжьыщIэхэм. Ахэр дыжьын медалхэр къэзыхьахэу Джолабов Къайсын, Циканов Ислъам, Хъурсинэ Залым, Гъубж Мурат, бзылъхугъэхэм я деж япэ увыпIэр къыщызыхьа Нэгуэр Айданэ, ещанэ увыпIэр зылъыса Кожуховская Аннэ сымэщ. Ахэр я гъэсэнщ тренерхэу Шаваев Хьэнэпи, Щоджэн СулътIан, Емкъуж Мухьэмэд, Майсурадзе Альбер, Гъэунэ Анзор, Бунятов Алий-Заде сымэ.
Къэмбэчокъуэ Албэч.
